钦定古今图书集成/明伦汇编/氏族典/第209卷 > 曹自守
## 钦定古今图书集成/明伦汇编/氏族典/第209卷 > 曹自守

按《茌平县志》：“自守，字迈庵，颖悟嗜学，书一目辄不忘。
早孤，事母至孝。母尝失明，百方不愈，焚香跪祷者逾
月，母目忽明，人以为孝感。少聘张氏女，未娶而女双
瞽，女父请停婚自守，竟娶之。筮仕为吴县令，入掌选
部，持衡公平，分宪江右，郡邑承风。”

《魏略》：曹真本姓秦，养曹氏。或云其父伯南，夙与太祖
善。兴平末，袁术部党与太祖攻劫太祖出，为寇所追，
走入秦氏，伯南开门受之。寇问太祖所在，答云：“我是
也。”遂害之。由此太祖思其功，故变其姓。

《唐书萧颖士传》：“阎士和论榷历世文章，而盛推颖士
所长，以为闻萧氏风者。五尺童子羞称曹、陆。”〈谓曹植陆机〉
《曹确传》：毕𫍯与确同宰相，俱有雅望，世谓曹毕云。
《瑞安县志》：宋侍郎曹觱兼国子监祭酒，劝讲露门，理
宗赐以宸翰，因谕之曰：“卿姓上类‘曲’字，为臣不宜从
曲，惟用一直可也。”今曹字一直，始见《曹氏谱》。

《日知录》汉时碑文所述氏族之始，多不可据。如魏蒋
济郊议称：《曹腾碑》文云：“曹氏族出自邾。王沈《魏书》云：
‘其先出于黄帝，当高阳世陆终之子曰安，是为曹姓。
周武王克殷，封曹侠于邾，至战国为楚所灭，子孙分
流，或家于沛。而魏武作家传，自云‘曹叔振铎之后’’。”陈
思王作《武帝诔》曰：“‘于穆武王胄稷裔周’。则又姬姓之”
后，以国为氏者矣。及至景初中，明帝从高堂隆议，谓
魏为舜后，诏曰：“曹氏世系出自有虞氏，今祀圜丘，以
始祖帝舜配。后少帝禅晋文，亦称‘我皇祖有虞氏’”，则
又不知其何所据。夫以一代之君，而三代易其祖，岂
不可笑，况于士大夫乎。